紀夢
作者：釋道璨
朝代：宋

paragraphs: 我不識靈溪，夢向溪邊去。
溪遶屋頭流，橋通溪上路。
軒窗水面開，水清石無數。
煮茶僧請詩，茶香竹當戶。
花箋暈淺紅，霜毫脫毛兔。
引筆信手書，波峭含韻度。
置筆喜語客，眼明失沉痼。
夢覺秋滿床，殘月挂庭樹。
病眩二十年，萬花舞深霧。
夢中能楷書，以我心念故。
人生孰非夢，百年等是寓。
便欲驅車去，傍溪縛茅住。
但恐秋雨來，溪深不可渡。